নলকূপমুক্ত হওয়ার পর এবার ভ্যাটমুক্ত হওয়ার পথে কলকাতা পুরসভার ১১০ নম্বর ওয়ার্ড।
মুখ্যমন্ত্রী মমতা বন্দ্যোপাধ্যায়ের ‘ক্লিন অ্যান্ড গ্রিন কলকাতা’ স্লোগান সামনে রেখে ওয়ার্ডকে ভ্যাটমুক্ত করতে উদ্যোগী হয়েছেন কাউন্সিলর অরূপ চক্রবর্তী। তিনি জানান, শীঘ্রই ওয়ার্ডকে ভ্যাটমুক্ত করা সম্ভব হবে। 
১১০ নম্বর ওয়ার্ডে বৈষ্ণবঘাটা বাজার, গাজিপুকুর, কবি নজরুল মেট্রো স্টেশন সংলগ্ন, বৃজি মণ্ডলপাড়া, ভারত সেবাশ্রম শাখার কাছে ভ্যাট ছিল। ইতিমধ্যেই এই পাঁচটি জায়গা থেকে ভ্যাট তুলে দেওয়া হয়েছে। কবি নজরুল মেট্রো স্টেশনের পাশে সবুজায়নের কাজ সম্পূর্ণ। বৈষ্ণবঘাটা বাজারের যে কভার ভ্যাট ছিল, সেখান থেকে গাড়ি করে ময়লা নিয়ে কম্প্যাক্টরে ফেলা হচ্ছে। সেখানে তৈরি হচ্ছে সুদৃশ্য পার্ক। বৃজি মণ্ডলপাড়া ক্ষুদিরাম মেট্রো স্টেশনের কাছে পার্ক তৈরির কাজ চলছে। মণ্ডলপাড়ার এক বাসিন্দার কথায়, ‘‘ভ্যাট সরিয়ে ভালই হয়েছে। এই জায়গাটা অসামাজিক কাজের আঁতুড়ঘর ছিল। নতুন আলো লাগানোয় এবং পার্ক হলে জায়গাটা সুন্দর হবে।’’
কাউন্সিলর অরূপ বলেন, ‘‘মুখ্যমন্ত্রীর ক্লিন এবং গ্রিন কলকাতা’র স্বপ্ন বাস্তবায়িত করতে ওয়ার্ডে ওপেন ভ্যাট সরিয়ে সবুজায়ন হচ্ছে। এই কাজে সহযোগিতা করছেন মহানাগরিক শোভন চট্টোপাধ্যায় এবং ক্লিন অ্যান্ড গ্রিন প্রকল্পের কর্ণধার দেবব্রত মজুমদার এবং দেবাশিস কুমার।’’
ওয়ার্ড ভ্যাট মুক্ত করার কাজ প্রায় ৯০ শতাংশ হয়ে গিয়েছে। কিন্তু সমস্যা হয়েছে পাটুলি-বৈষ্ণবঘাটা উপনগরীর পি ব্লকে বিএসএনএলের কাছের ভ্যাট সরানো নিয়ে। অরূপ জানিয়েছেন, প্রযুক্তিগত কারণে এখনই ওই ভ্যাটটি সরানো সম্ভব হচ্ছে না। পুরসভা সূত্রের খবর, পি ব্লক থেকে কম্প্যাক্টরে জঞ্জাল নিয়ে যাওয়ার ব্যাপার অসুবিধা রয়েছে। তাই সমস্যা হচ্ছে। পুরসভার মেয়র পারিষদ (জঞ্জাল) দেবব্রত মজুমদার বলেন, ‘‘হ্যান্ডকার্ট করে কম্প্যাক্টরে জঞ্জাল নিয়ে যেতে সময় লাগে। তাই কম্প্যাক্টর থেকে দূরবর্তী ভ্যাট অনেক জায়গায় তোলা যায়নি। আমরা ব্যাটারিচালিত গাড়ি চালু করতে চাই। মাসদু’য়েকের মধ্যে সব ওয়ার্ডে ব্যাটারিচালিত গাড়ি চালু করতে পারব।’’